\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Με την ευκαιρία να απαντήσουμε και στα εξής ερωτήματα συναδέλφων:

**Ερώτημα 1ο:**

**Στον δικό μας ΤΟΕΒ, πριν ξεκινήσουμε την αρδευτική περίοδο χρεώνουμε όλους τους παραγωγούς και ιδιοκτήτες με τα αρδευτικά τους και τα πάγια τέλη τους.**

**Στην συνέχεια καλούνται όσοι από αυτούς έχουν διαφορές, να υποβάλλουν αίτηση στο γραφείο μας που να αναφέρουν ποια χωράφια δεν θα ποτίσουν κ.λπ.**

*(Αντίγραφο τέτοιας αίτησης παραθέτουμε στο τέλος της παρούσας εργασίας).*

**Απάντηση:**

Στο άρθρο 35, παράγρ. 2 του ισχύοντος Καταστατικού μας, αναφέρεται:

«1. Η συμμετοχή κάθε μέλους στις δαπάνες του Οργανισμού κανονί­ζεται με εισφορές ή τέλη που επιβάλλονται από τη Γενική Συνέλευση, ανάλογα με την ωφέλεια που προέκυψε στην γεωργική έκταση που κατέ­χει αυτός και από τις επιβαρύνσεις των έργων που εξυπηρετούνται από την ωφέλεια αυτή.

2. Το ποσό, ο χρόνος και ο τρόπος της πληρωμής των εισφορών ή τε­λών καθορίζονται με απόφαση της Γενικής Συνελεύσεως».

Με άλλα λόγια συνάδελφε,

Σημαίνει ότι η φράση «ανάλογα με την ωφέλεια που προέκυψε» σημαίνει ότι δεν μπορούμε εξαρχής να χρεώσουμε εμείς τα χωράφια, αλλά όταν προκύψει η ωφέλειά του χρήστη (παραγωγού/ιδιοκτήτη).

Γι’ αυτό και παραδίδουμε στον υδρονομέα το βιβλίο «Ημερήσιο δελτίο Άρδευσης» στο οποίο καταγράφονται όλες οι αρδευόμενες και μη εκτάσεις σε όλο το έργο μας.

Για να μη υπάρχει οποιαδήποτε διένεξη με τους παραγωγούς/ιδιοκτήτες υπογράφει ο καθένας τους στο παραπάνω βιβλίο κι έτσι δεν έχουμε και ενστάσεις στην άρδευση ή στις μεταβολές των ιδιοκτησιών ως προς την χρέωση των παγίων. Ένας ακόμη λόγος για να είναι εντάξει ο ΟΕΒ, αφού πλέον αποστέλλουμε τις χρεώσεις αυτές στις Δ.Ο.Υ. και δεν πρέπει να γίνονται λάθη, διαφορετικά αν εκ των υστέρων το Δ.Σ. απορρίψει τις λάθος εγγραφές, ή αλλιώς δεχτεί τις σωστές (μετά από ενστάσεις αργότερα), τότε σκέψου πόσες μεταβολές έχουμε να διορθώνουμε στις Δ.Ο.Υ. (δεν θα έχουμε άλλη δουλειά να κάνουμε παρά να ασχολούμαστε με τις Δ.Ο.Υ.) εξαιτίας εσφαλμένων εγγραφών στα βιβλία των υδρονομέων.

ΕΛΛΗΝΙΚΗ ΔΗΜΟΚΡΑΤΙΑ

ΤΟΕΒ ………………

ΕΔΡΑ: …………….……..

Αριθμ. πρωτ.:

**ΑΙΤΗΣΗ – ΥΠΕΥΘΥΝΗ ΔΗΛΩΣΗ**

**ΓΙΑ ΔΙΑΓΡΑΦΗ ΑΡΔΕΥΤΙΚΩΝ**

ΕΠΩΝΥΜΟ ..………: ………………………………

ΟΝΟΜΑ…………….: ………………………………

ΟΝΟΜΑ ΠΑΤΡΟΣ…: ………………………………

ΟΝΟΜΑ ΜΗΤΡΟΣ...: ………………………………

ΟΝΟΜΑ ΣΥΖΥΓΟΥ.: ………………………………

Α.Φ.Μ. ……………..: ………………………………

ΚΑΤΟΙΚΟΣ………...: ………………………………

ΤΗΛΕΦ. …………....: ………………………………

Δηλώνω υπεύθυνα ότι το έτος 20….. δεν θα αρδεύσω τα παρακάτω αγροτεμάχια:

|  |  |  |  |
| --- | --- | --- | --- |
| **Τοπική****Κοινότητα** | **Αριθμός -****Θέση χωραφ.** | **Έκταση****Στρέμμ.** | **Ιδιοκτήτης** |
| Επώνυμο | Όνομα | Πατρώνυμο |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

και οποιαδήποτε στιγμή μπορώ να σας τα υποδείξω για επιβεβαίωση της δήλωσής μου.

Παρακαλώ να μου διαγράψετε τα αρδευτικά τέλη. Σε περίπτωση που θα χρησιμοποιήσω νερό θα αποσύρω την αίτηση πριν κάνω χρήση νερού.

Ημερομηνία \_\_\_/\_\_\_/ 20….

Ο/Η ΑΙΤ….

………………..

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Ερώτημα 2ο:**

**Κάποιος πήγε στο δικό μου χωράφι και το πότισε (ή το βόσκησε).**

**Εσείς πως τον χρεώσατε αυτόν χωρίς να το γνωρίζετε;**

**Απάντηση:**

Η απάντηση αυτού του ερωτήματος είναι η ίδια όπως παραπάνω.

Συγκεκριμένα:

Στο άρθρο 35, παράγρ. 2 του ισχύοντος Καταστατικού μας, αναφέρεται:

«1. Η συμμετοχή κάθε μέλους στις δαπάνες του Οργανισμού κανονί­ζεται με εισφορές ή τέλη που επιβάλλονται από τη Γενική Συνέλευση, **ανάλογα με την ωφέλεια που προέκυψε** στην γεωργική έκταση που κατέ­χει αυτός και από τις επιβαρύνσεις των έργων που εξυπηρετούνται από την ωφέλεια αυτή.

2. Το ποσό, ο χρόνος και ο τρόπος της πληρωμής των εισφορών ή τε­λών καθορίζονται με απόφαση της Γενικής Συνελεύσεως».

Υπογραμμίζουμε την φράση: «…**ανάλογα με την ωφέλεια που προέκυψε…»**, που σημαίνει ότι ο ΟΕΒ πρώτα βλέπει ποιος είναι ο ωφελούμενος και μετά τον χρεώνει ανάλογα.

Αν υπάρχει όμως αίτηση του Ιδιοκτήτη του χωραφιού ότι το έχει ο ίδιος και κανένας άλλος, πριν ακόμη ξεκινήσει η αρδευτική περίοδος, ήδη ο ΟΕΒ χρεώνει τον ιδιοκτήτη, εφόσον αυτός είναι ο «ωφελούμενος» και κανείς άλλος.

Αν δεν γνωρίζει, πάντως, ο ΟΕΒ ποιος είναι ο «ωφελούμενος», αν δηλαδή δεν έχει ενοικιαστήριο ή άλλο αποδεικτικό στοιχείο γι’ αυτό ο χρήστης,

τότε ο υδρονομέας χρεώνει αυτόν που πραγματικά ωφελείται, π.χ. αυτόν που ποτίζει, αυτόν που βόσκει τα πρόβατά του στο παραπάνω χωράφι κ.λπ.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Ερώτημα 3ο:**

**Μπορούμε να βάλουμε έκτακτη εισφορά για την κάλυψη του ελλείμματος του Ισολογισμού του ΟΕΒ σε όλους τους ιδιοκτήτες-μέλη του ΟΕΒ;**

**Απάντηση:**

Οι εισφορές που επιβάλλουν οι ΟΕΒ είναι ανταποδοτικού χαρακτήρα και επιβάλλονται με βάση την ωφέλεια που παρέχουν στα μέλη/χρήστες.

Ας δούμε την σχετική νομοθεσία:

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Οι επιβαλλόμενες εισφορές-τέλη από τους ΤΟΕΒ στους γεωρ­γούς είναι ανταποδοτικού χαρακτήρα με βάση την ωφέλεια που πα­ρέχουν σε αυτούς (τους γεωργούς)**

1) Στο Άρθρο 10, παράγρ. 1, του ν.δ. 3881/1958, «Οικονομικαί υπο­χρεώσεις ωφελουμένων, αναφέρει τα εξής:

«Αι κατά την προηγουμένην παράγραφον υποχρεώσεις κατανέμονται κατά περίπτωσιν μεταξύ των ωφελουμένων»

Από το παραπάνω άρθρο του Ν.Δ. 3881/1958, προκύπτει ότι οι υπο­χρεώσεις κατανέμονται μεταξύ των ωφελούμενων.

Συνεπώς δεν μπορεί κανείς να βάλει τέλη κλπ σε μη ωφελούμενους. Υπάρχει δηλαδή ανταποδοτικότητα των τελών.

2) Επίσης, στο Άρθρο 3, παράγρ. 1, του ν.δ. 1277/1972 «Δαπάναι διοι­κήσεως, λειτουργίας και συντηρήσεως των έργων», αναφέρει τα εξής:

«1. Αι δαπάναι διοικήσεως, λειτουργίας και συντηρήσεως των εγγειο­βελτιωτικών έργων βαρύνουν εξ ολοκλήρου τους ωφελουμένους γεωρ­γούς, καταβάλλονται δε υπό τούτων υπό μορφήν στρεμματικών εισφο­ρών ή αρδευτικών τελών ή αντιτίμου χρήσεως ύδατος…».

Από το παραπάνω άρθρο του Ν.Δ. 1277/1972, επίσης προκύπτει ότι οι δαπάνες διοικήσεως, λειτουργίας και συντηρήσεως των εγγειοβελτιωτι­κών έργων βαρύνουν εξ ολοκλήρου τους ωφελούμενους γεωργούς και καταβάλλονται υπό μορφή συγκεκριμένων εισφορών-τελών που είναι: στρεμματικές εισφορές ή αρδευτικά τέλη ή αντίτιμο χρήσης του αρδευτι­κού νερού.

Συνεπώς, δεν μπορεί να επιβάλει κανείς τέλη σε μη ωφελούμενους. Τα τέλη-εισφορές μπαίνουν προκειμένου να ωφεληθούν κάποιοι και είναι ανταποδοτικά ως προς την παρεχόμενη ωφέλεια προς τους γεωργούς, ενώ καλύπτουν συγκεκριμένες δαπάνες διοικήσεως, λειτουργίας και συντη­ρήσεως των εγγειοβελτιωτικών έργων.

Οι ΤΟΕΒ είναι υποχρεωμένοι να έχουν δαπάνες διοίκησης, λειτουργίας και συντήρησης τις οποίες καλύπτουν ανταποδοτικά οι ωφελούμενοι.

3) Στο Άρθρο 1, του Νόμου 414/1976 (Νεότερος Νόμος): «Δαπάναι διοικήσεως, λειτουργίας και συντηρήσεως Έργων», αναφέρει:

«1. Αι δαπάναι διοικήσεως, λειτουργίας και συντηρήσεως των εγγειο­βελτιωτικών έργων, επιφυλασσομένων των διατάξεων του άρθρου 2 του παρόντος, βαρύνουν τους ωφελουμένους, καταβάλλονται δε υπό τούτων υπό μορφήν στρεμματικών εισφορών ή αρδευτικών τελών ή αντιτίμου χρήσεως ύδατος. Η κατανομή των ως άνω επιβαρύνσεων ή μέρους αυτών μεταξύ των ωφελουμένων ενεργείται υπό των οικείων Οργανισμών Εγ­γείων Βελτιώσεων (Ο.Ε.Β.), βάσει γενικών ή ειδικών αποφάσεων του Υπουργού Γεωργίας, εκδιδομένων μετά γνώμην του Κεντρικού Γνωμο­δοτικού Συμβουλίου Εγγειοβελτιωτικών Έργων του Υπουργείου Γεωρ­γίας».

Βάσει του παραπάνω άρθρου του Νόμου 414/1976, οι δαπάνες διοική­σεως, λειτουργίας και συντηρήσεως των εγγειοβελτιωτικών έργων βαρύ­νουν τους ωφελούμενους και καταβάλλονται υπό μορφή συγκεκριμένων στρεμματικών εισφορών ή αρδευτικών τελών ή αντιτίμου χρήσεως ύδα­τος.

Δεν αναφέρει ο Νόμος για Έκτακτο τέλος ή άλλο τέλος.

4) Στο άρθρο Άρθρο 5, του από 13-9-1959 Β.Δ/τος: «Συμμετοχή με­λών εις οικονομ. υποχρεώσεις Ο.Ε.Β.», αναφέρει επίσης ότι:

«Η συμμετοχή εκάστου μέλους εις τας οικονομικάς υποχρεώσεις του Οργανισμού ρυθμίζεται δια του Καταστατικού, επί τη βάσει της παρ’ εκάστου μέλους κατεχομένης και εξυπηρετουμένης δια των έργων εκτά­σεως και εκ της εκ της εκμεταλλεύσεως των έργων προκυπτούσης σχέ­σεως ωφελείας –κόστους».

Συνεπώς οι εισφορές-τέλη που επιβάλλονται: α) με βάση την κατεχό­μενη έκταση του καθενός, και β) με βάση την προκύπτουσα ωφέλεια από τα εγγειοβελτιωτικά έργα, ρυθμίζονται από το Καταστατικό (ως προς το ύψος των τελών-εισφορών τους, όπως αναφέρεται στην παρούσα παρά­γραφο).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Συμπέρασμα:**

**Η κάλυψη του ελλείμματος αφορά την επιβολή τελών σε όσους ωφελήθηκαν από τις ανάλογες παροχές του ΟΕΒ.**

**Έτσι, π.χ. όσοι πότισαν και δημιουργήθηκε στον ΟΕΒ το έλλειμμα εξαιτίας των δαπανών άρδευσης, θα επιβαρυνθούν αυτοί το έλλειμμα αυτό και όχι όλοι οι παραγωγοί/χρήστες (όχι δηλαδή και όσοι δεν ωφελήθηκαν από την άρδευση) κ.ο.κ.**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*